Ég heyrði þessa frábæru setningu fyrir nokkru : „ Hver einasta barnsfæðing eru skilaboð frá Guði að hann hafi ekki gefist upp á mannkyni . “ Þessi orð koma oft upp í huga mér þegar ég held á nýfæddu barni á skírnarstundu og allt húsið ilmar af ungbarninu . Fæðing barns í heiminn er óendanlega stór gjöf . Með hverju barni fæðist ný von í veröldina en líka ný angist . Um daginn var litli ömmustrákurinn minn fluttur með hraði á sjúkrahús . Skamma stund var líkt og veröldin stöðvaðist . Angistin kramdi vonina í hjartanu . Allt fór vel að lokum , en við vorum óþyrmilega minnt á hve brothætt gæfan er . Saga jólanna er saga af fæðingu barns þar sem vonin og angistin vega salt . Hvers konar Guð er það sem kemur blóðugur og grátandi úr móðurkviði og er lagður á brjóst ? Hvað segir það um þann Guð sem við megum trúa á í Jesú ? Getur það táknað að við séum hér til þess að hjálpa Guði og taka þátt í verki hans ? Getur það táknað að Guð búi í öllu ; hverri mannssál , hverri lifandi skepnu , hverri jurt ? Ég held það . Ég trúi því að sagan af barninu í Betlehem tjái að Guð sé alls staðar nálægur – allt að ysta rykkorni alheimsins – og að þess vegna megi alltaf við góðu búast . „ Um daginn var litli ömmustrákurinn minn fluttur með hraði á sjúkrahús . Skamma stund var líkt og veröldin stöðvaðist . “ Vonlausar manneskjur hefðu ekki hleypt ókunnum fjárhirðum að jötunni og enn síður tekið við vegmóðum útlendingum sem báru með sér gjafir og visku . Bölsýnt fólk hefði ekki hlýtt á skilaboð æðri máttar í draumi og haft kjark til að rífa sig upp og gerast flóttamenn í Egyptalandi þar til einræðisherrann var allur eins og María og Jósef . Vonin gefur kjark og opnar á nýja möguleika . Það er svo fallegt hvernig Lúkasarguðspjall segir frá Jesú þegar fjölskyldan var komin aftur heim til Nasaret : „ Sveinninn óx og styrktist fylltur visku , og náð Guðs var yfir honum . “ Er það ekki þetta sem við þráum fyrir hönd barnanna okkar ? Að þau vaxi , styrkist , vitkist og njóti verndar svo að þau verði farsælar manneskjur . Til að svo megi verða þarf margt að hjálpast að . Börn eru háð umhverfi sínu og þurfa margvíslegan stuðning . Í hverju barni er Guð að biðja um hjálp og bjóða okkur hlutdeild í guðlegu eðli . Í hverju barni er Guð að játa ást sína á heiminum . Þegar þú horfir í augu barns horfist þú í augu við ókomna framtíð , sem verður að mega treysta því að vera ekki rænt voninni . Nú vitum við að ef við breytum ekki neysluháttum okkar strax verður framtíð barna okkar þyrnum stráð af okkar völdum . Við skulum gera eins og Jósef og María ; opna dyrnar fyrir ókunnugum , hleypa að okkur nýjum upplýsingum , taka af skarið og bjarga barninu .